རིག་གནས་ཀྱི་ངེས་ཚིག་འདི་ལ་རང་གི་བསམ་ཚུལ་བརྗོད་ན།མིའི་རིགས་ཀྱི་རིག་གནས་ཀྱི་ངོ་བོ་ནི།མིའི་རིགས་ཀྱིས་བསྐྲུན་པའི་རང་ཉིད་ཀྱི་འདོད་པ་སྒྲུབ་པར་བྱེད་པའི་ཐབས་སམ་ཐབས་ལས་བྱུང་བའི་ཤེས་བྱའོ།།དེ་ལ་མིའི་རིགས་ཀྱིས་བསྐྲུན་པ་ཞེས་པ་ནི་རིག་གནས་གང་ཞིག་ཡིན་ཡང་མི་རྣམས་ཀྱིས་དངོས་ཡོད་འཚོ་བ་སོགས་ཀྱི་ནང་དུ་ཡུན་རིང་པོའི་ཉམས་མྱོང་ཚོགས་པ་ལ་བརྟེན་ནས་བསྐྲུན་པ་ཤ་སྟག་སྟེ།རང་བྱུང་དང་འཇིག་རྟེན་བྱེད་པ་པོས་བྱིན་པའམ་བཀོད་པ་མ་ཡིན་པའི་དོན་ནོ།།རང་ཉིད་ཀྱི་འདོད་པ་སྒྲུབ་པར་བྱེད་པ་ཞེས་པ་ནི་མི་རྣམས་ཀྱི་ཞེ་འདོད་སྣ་ཚོགས་པ་སྟེ།འཇིག་རྟེན་ལས་འདས་པ་ཐར་བ་དང་ཐམས་ཅད་མཁྱེན་པ་བསྒྲུབ་པ་དང་འཇིག་རྟེན་གྱི་ལུགས་ལས་གསོ་རིག་ལྟ་བུ་མི་ལ་ཕན་འདོགས་བྱེད་དང་མཚོན་ཆ་བཟོ་བའི་ལག་རྩལ་དང་དམག་ཐབས་ལྟ་བུ་མི་ལ་གནོད་པ་བྱེད་པ་སྟེ་མཐའ་གཅིག་ཏུ་མ་ངེས་པའོ།།